РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/10-19

7. фебруар 2019. године

Б е о г р а д

З А П И С Н И К

37. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 6. ФЕБРУАРА 2019. ГОДИНЕ

Седница је почела у 11,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Жарко Богатиновић, Милија Милетић, Огњен Пантовић, Радован Јанчић, Младен Лукић, Арпад Фремонд, Марјана Мараш, Нада Лазић, Милорад Мирчић и проф. др Миладин Шеварлић, као и Бобан Бирманчевић (заменик Тијане Давидовац).

Седници нису присуствовали чланови Одбора: Тијана Давидовац, Мирослав Алексић, Горан Јешић и Бранислав Михајловић.

Седници су присуствовали представници Министарства пољопривреде, шумарства и водопривреде: Ненад Катанић и Александар Богићевић, помоћници министра, Бранко Лакић, директор Управе за пољопривредно земљиште, Драгослав Милутиновић, Бојан Живковић и Бошко Уметић помоћници директора Управе за аграрна плаћања, Бранислав Вељковић из Сектора за рурални развој, Мирко Секулић из Сектора за правне и нормативне послове, Ненад Милојевић из Управе за заштиту биља и Бобан Ђурић из Управе за ветерину.

Пре утврђивања дневног реда, његову допуну предложио је проф. др Миладин Шеварлић са тачком: Разно.

Одбор већином гласова (3 за, 10 против) није прихватио овај предлог за допуну дневног реда.

Одбор је већином гласова (11 за, 1 уздржан, 2 није гласало) усвојио следећи

Д н е в н и р е д

1. Разматрање Информације о раду Министарства пољопривреде, шумарства и водопривреде за четврти квартал 2018. године (број 02-97/19 од 22. јануара 2019. године).

Пре преласка на разматрање прве тачке дневног реда усвојени су записници 34, 35. и 36. седнице Одбора, које су одржане 19. октобра, 26. новембра и 3. децембра, у тексту у коме су и предложени. (11 за, 1 уздржан, 2 није гласало).

Прва тачка дневног реда - Разматрање Информације о раду Министарства пољопривреде, шумарства и водопривреде за четврти квартал 2018. године (број 02-97/19 од 22. јануара 2019. године).

Извештај је укратко представио Ненад Катанић, помоћник министра. Четврти квартал 2018. године карактеришу активности на изради закона. Министарство је доставило Влади четири Предлога закона: Предлог закона о изменама и допунама Закона о безбедности хране, Предлог закона о изменама и допунама Закона о здрављу биља, Предлог закона о изменама и допунама Закона о средствима за исхрану биља и оплемењивачима земљишта и Предлог закона о изменама и допунама Закона о средствима за заштиту биља. Ове Предлоге закона је Влада усвојила и доставила их Народној скупштини на разматрање и усвајање. Донешене су и четири Уредбе, 20 Правилника и једна Одлука, које је Влада усвојила на предлог Министарства, а тичу се побољшања ефективности и ефикасности рада Министарства. Помоћник министра је посебно представио расподелу подстицаја који су, у делу који се односи на сточарство, повећани у односу на претходну годину. Такође, повећани су подстицаји и за вишегодишње засаде који сада износе 5 милиона динара по газдинству, а код органске производње подстицаји су повећани 120% у односу на конвенционалну производњу.

Александар Богићевић, помоћник министра задужен за рурални развој је нагласио да је рад овог сектора карактерисао рад на терену. Наиме, акценат је стављен на обилазак општина у циљу подстицања сарадње пољопривредних стручних служби са локалним самоуправама. План је да се обиђе 35 локалних самоуправа и рад на терену ће се наставити и у овој години. Такође, у новембру су припремљени правилници за националне мере, а што се тиче IPARD-а ове године се очекује да се мере 7 (рурални туризам) и 9 (запошљавање стручњака) акредитују.

Бојан Живковић, помоћник директора Управе за аграрна плаћања је изнео податке везано за динамику обраде субвенција.

У дискусији су учествовали народни посланици: Маријан Ристичевић, Верољуб Матић, Милија Милетић, Милорад Мирчић, проф. др Миладин Шеварлић и Нада Лазић.

Одбор је већином гласова (9 за, 1 уздржан), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за четврти квартал 2018. године и одлучио да јe прихвати.

Пошто других питања и предлога није било, седница је закључена у 14,00 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић